Winkelsentrum ontruim ná brand uitbreek‘n Foto van die toneel by die Mimosa-winkelsentrum (Foto: Storm Report SA/Facebook) Die Mimosa-winkelsentrum in Bloemfontein in die Vrystaat is Vrydagmiddag ontruim ná ŉ brand in dié sentrum uitgebreek het. Die bestuur van die winkelsentrum het dié nuus in ŉ verklaring op die sentrum se amptelike Facebook-blad bevestig. “ŉ Brand is aangemeld aan die suidelike gedeelte van die gebou by Checkers en Game. Die Mimosa-winkelsentrum is veilig ontruim en die brandweer is op die toneel,” lui die verklaring. Sosiale media het Vrydag gegons oor bolle swart rook wat by dié gebou uitgestroom het. Storm Report SA het inwoners van Bloemfontein intussen aangeraai om liefs paaie rondom die sentrum te vermy omdat dié paaie tans deur nooddienste en die brandweer versper word. Dit is nog nie duidelik hoe die brand onstaan het nie. Volgens berigte is die brand egter onder beheer. Niemand is in die voorval beseer nie. Fire now at Mimosa Mall in Bloemfontein @fs_health @traumaresponse #ArriveAlive #Fire Posted by ArriveAlive.co.za on Friday, December 8, 2017